鄱陽湖觀打魚
作者：楊時
朝代：宋

paragraphs: 秋高水初落，鱗介滿沙脊。
浩如太倉粟，寧復數以粒。
紛紛漁舟子，疑若俛可拾。
橫湖沉密網，脫漏百無十。
蟲蝦雜魴鯉，駢首吐微濕。
小人利口實，刀机汙鱗鬣。
鯤鯨亦狼狽，風雨移窟宅。
玉淵有神祠，變化在噓吸。
胡寧飽羶香，忍視萬魚急。
幽潜不足恃，感嘆百憂集。
寄謝漆園吏，於計未爲得。